Los Hechos 25
I u tzij i ma Páblo chuwach i c'ac' gobernador
1I c'ac' gobernador, ma Pórcio Fésto, xoc che u patan. Che urox 'ij, xel pa Cesaréa, xa 'e Jerusalen. 2Are xupon chila, i 'atz laj sacerdóte, xak i nimak tak aj Israel xe upon ru' y xqui jek chic u cojic u mac i ma Páblo chuwach ire. 3Lic xqui tz'onoj utzil chomal che; cacaj ique cu c'am li ma Páblo pa Jerusalen, man xqui ch'ob ique, we ca c'am lok, quiqui tak u camsaxic pa be. 4Xui-ri, i ma Fésto xu bij chique chi ma Páblo pa Cesaréa tz'apil wi, y xak ire ya ca tzalij chic chila.
5Xu bij chique:
—Ni'pa i nimak qui patan chixol yix, chiqui yijba quib que 'e wu' pa Cesaréa. Chila 'utz quiqui tz'onoj wi 'atbal tzij chirij i achi-le, we 'o u mac —xu bij.
6I ma Fésto n-xnajtin ta pa Jerusalen, colo wajxakib 'ij, o lajuj 'ij, xo'on chila, te'uri xtzalij chic pa Cesaréa. Chucab 'ij xcubi che u patan, y xu tak u c'amic i ma Páblo. 7Are xoc li ire chuwach i gobernador, are 'uri xe tejeb i aj Israel ru', chi je petnak Jerusalen. Xe oc chu cojic u mac; q'ui i nimak tak u mac u 'anom, xqui bij ique. Xui-ri, n-ta c'utbal-re xqui 'ano we katzij ile chi xqui bij. 8Te'uri i ma Páblo xu jek u tzij tobal rib. Xu bij:
—Yin, n-ta in mac in 'anom; n-in kelom ti ka 'atbal tzij yoj oj aj Israel, xak n-in kajsam ti u 'ij i rachoch i Dios, xak n-ti in mac in 'anom chirij i nim laj ka 'atol tzij pa Róma —xu bij.
9I ma Fésto craj chi 'utz ca 'iltaj cumal i je aj Israel, rumal-i, chu 'onquil xu bij che i ma Páblo:
—¿Cawaj coj 'e Jerusalen y chila caka 'an wi i 'atbal tzij pawi? —xu bij.
10I ma Páblo xu la' u wach che.
—¿Xataba n-chuwach ti rakan u 'ab i ka 'atol tzij in 'o wi? Chuwach pues. Waral ca majaw wi ca 'ani i 'atbal tzij pinwi. N-cu maj taj quin 'e Jerusalen, man n-ta jun in mac in 'anom chique i aj Israel; aweta'am yet chi katzij ile. 11We 'o jun in mac nim in 'anom chi ca majawic quin camsax rumal, quin ya wib 'uri chi camic. Xui-ri, we n-ta in mac in 'anom pacha quiqui bij ique, n-ta 'uri jun winak 'o pu'ab quin u jach piqui'ab ique. Quin tz'onoj pawor chi quin a tak bi ru' i 'atz laj ka 'atol tzij, cu 'at na tzij pinwi —xu bij.
12Are 'uri i ma Fésto xqui mol quib cu' i rakan u 'ab chu yijbaxic chiquiwach wach quiqui 'ano. Te'uri xu bij che i ma Páblo:
—A tz'onom u 'atic tzij pawi rumal i 'atz laj 'atol tzij; ru' ire 'uri cat 'e wi —xu bij.
I 'atol tzij que i aj Israel craj cril u wach i ma Páblo
13Xic'aw queb oxib 'ij xe upon i ma Agrípa y ati Bereníce pa Cesaréa chu solixic i ma Fésto, man ire c'ac' roquic che u patan. I ma Agrípa-le are i caj'atzil i aj Israel winak. 14Xqui 'an u q'uial 'ij chila, rumal-i i ma Fésto xoc chu lapic chique wach rumal tz'apil i ma Páblo. Xu bij:
—'O jun achi waral, u yom can i ma Félis pa cárcel are xa 'ec. 15Yin, are jubi' woquic che in patan, xin 'e Jerusalen; are in 'o wi chila, xe upon i caj'atzil i sacerdóte wu', xak i nimak tak mam'ib que i aj Israel; xe upon chu cojic u mac i ma Páblo, y xqui tz'onoj u camsaxic chwe. 16Xin bij chique chi n-cu maj taj, man n-queje ti ile cu bij i ka 'atbal tzij yoj oj aj Róma. Jun, we cojtal u mac, 'o u chac ca ya' chiquiwach i que cojow u mac, man cu la' u wach chique tobal rib. Queje ile cu bij i ka 'atbal tzij. 17Rumal-i, n-xin baytaj ta chu ya'ic i ma Páblo chiquiwach are xe c'un pa Cesaréa. Chucab 'ij xin cubi che in patan y xin tak u c'amic i achi. 18Are 'o chiquiwach, i nimak tak aj Israel xe oc chu cojic u mac, xui-ri n-are ti u mac xqui cojo pacha in ch'obom yin chi quiqui coj na. 19Xui xqui chap quib chi tzij chirij i qui c'utunic wach u cojic u 'ij i Dios, xak wach tak u 'anom jun achi, ma Jesus u bi. Ire ya xcamic, xui-ri i ma Páblo cu bij chi c'aslic. 20Yin n-xin rik taj wach 'atbal tzij quin 'ano pacha ile, rumal-i xin tz'onoj che i ma Páblo we craj 'enam pa Jerusalen, y ca 'an 'atbal tzij che chila, rumal u c'utunic. 21Ire n-xraj taj, xa xu tz'onoj chi ca 'ani 'atbal tzij che rumal i 'atz laj ka 'atol tzij, ma Augústo. Rumal-i xin tak chic u tz'apixic, croy'ej na umpa quin tak bi ru'. (Queje ile xu bij i gobernador ma Fésto.)
22Are 'uri i ma Agrípa xu bij che i ma Fésto:
—Xak yin cwaj quin ta i achi-le —xu bij.
I ma Fésto xu bij:
—Chwek ca ta ni u tzij —xcha.
23Chucab 'ij, i ma Agrípa, xak i ati Bereníce, xe oc pa 'o wi i ma Fésto. Xe oc bi junam cu' i nimak tak caj'atzil i soldádo, xak i nimak qui patan pa tinimit. Are xe oc bic, lic chom i cocbal xqui 'ano; conojel i winak xe taq'ui'ic, lic xqui coj qui 'ij. Are 'uri i ma Fésto xu tak u c'amic i ma Páblo. Xu bij che i ma Agrípa:
24—Yet, chi at 'atol tzij chique i aj Israel, xak yix chi ix nimak tak winak i molom iwib chi, ri i achi-ri 'o chiwach, chi in bim chiwe. Je q'ui i aj Israel quiqui coj u mac, n-quiqui mayij tu bixquil chi cha camsaxok. Queje ile quiqui bij i je 'o pa Jerusalen, xak queje quiqui bij i aj waral. 25Xui-ri, cwil yin n-tu mac u 'anom we ca camsaxic. Ire mísmo xu tz'onoj chi are i 'atz laj 'atol tzij ca 'anaw ni 'atbal tzij puwi, rumal-i in ch'obom quin tak bi ru'.
26Yin, 'o chinkul quin tak bi jun wuj ru', 'alijinsabal-re wach u mac, xui-ri, n-weta'am taj wach quin tz'ibaj bic, rumal-i in c'amom li chiwach. Y yet, ma Agrípa, lic quin tz'onoj chawe chi cat taq'ui pa rakan we kas 'o u mac, y ca bij chwe wach quin tz'ibaj bic. 27Cwil yin, n-cu maj taj quin tak bi jun aj prexil ru' i 'atz laj 'atol tzij we n-ta wuj quin tak bi ru', 'alijinsabal re u mac. (Queje ile xu bij i ma Fésto.)